DECRETO 96/2010, do 17 de xuño, de medidas urxentes para a reparación dos danos causados polas inundacións que se produciron os días 9 e 10 de xuño de 2010 na Mariña luguesa e nos concellos limítrofes.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 18/06/2010

Durante os días 9 e 10 de xuño de 2010 producíronse no territorio da Mariña luguesa e nos concellos limítrofes unha serie de inundacións orixinadas polo temporal «Doris» que causaron graves danos en diversos bens de titularidade pública e privada.
A existencia deste tipo de situacións de emerxencia de natureza catastrófica pode traer consigo danos con repercusión no ámbito económico e social, o que fai necesario articular mecanismos de colaboración e cooperación entre todas as administracións implicadas.
Xa o propio ditame do Comité das Rexións (2010/C 79/04) establece a necesidade dunha resposta inmediata e directa ante a existencia de calquera situación de natureza catastrófica.
O artigo 38 da Lei 5/2007, do 7 de maio, de emerxencias de Galicia, prevé a actuación das administracións públicas na medida das súas competencias para a rehabilitación dos servizos esenciais para a comunidade que fosen afectados pola situación de emerxencia, así como o establecemento de axudas en atención ás necesidades derivadas das ditas situacións cando teñan natureza catastrófica.
De acordo co indicado, o Consello da Xunta de Galicia, na súa reunión do 31 de marzo de 2010, adoptou o acordo polo que se establecen as directrices básicas de actuación coa finalidade de restablecer os servizos esenciais afectados como consecuencia dunha catástrofe ou calamidade, así como de protexer a integridade das persoas e bens de titularidade pública ou privada e mais os danos provocados por estas situacións. Neste sentido, establécese un protocolo de actuación para seguir nestas situacións, de modo que mediante decreto se acorde a oportunidade de outorgar axudas destinadas á reparación dos danos e perdas causados, e declárase, logo do informe da Axencia Galega de Emerxencias, o episodio meteorolóxico producido durante os días 9 e 10 de xuño de 2010 como de natureza catastrófica.
Na súa virtude, por proposta da Consellería de Presidencia, Administracións Públicas e Xustiza, e logo do informe da Axencia Galega de Emerxencias do 15 de xuño de 2010 e logo da deliberación do Consello da Xunta de Galicia, na súa reunión do día dezasete de xuño de dous mil dez,
DISPOÑO:
Artigo 1º.-Ámbito de aplicación.
As axudas previstas neste decreto aplicaranse á reparación dos danos e perdas polas inundacións orixinadas polo temporal «Doris» durante os días 9 e 10 de xuño de 2010, no ámbito territorial da Mariña luguesa e concellos limítrofes, nos termos e nas contías máximas que se establezan neste así como nas correspondentes disposicións de convocatoria que o apliquen.
Os termos municipais e núcleos de poboación afectados aos cales concretamente lles serán de aplicación as ditas axudas serán os indicados no anexo desde decreto.
Artigo 2º.-Natureza das axudas.
1. A concesión destas axudas terá carácter subsidiario respecto de calquera outro sistema de cobertura de danos, público ou privado, de que poidan ser beneficiarios os afectados.
2. Non obstante, cando os mencionados sistemas non cubran a totalidade dos danos producidos, as axudas previstas neste decreto concederanse con carácter complementario e serán compatibles en concorrencia con outras subvencións, indemnizacións, axudas, ingresos ou recursos procedentes de sistemas públicos ou privados, estatais ou internacionais, ata o límite do valor do dano producido ou da contía ou porcentaxe deste que se fixe nas correspondentes disposicións de desenvolvemento deste decreto.
Artigo 3º.-Réxime xurídico.
1. O procedemento de concesión rexerase polo establecido na Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, polo que se aproba o seu regulamento.
2. As axudas poderán outorgarse en réxime de concesión directa por mor do interese público, social, económico e humanitario derivado das excepcionais circunstancias que concorren neste caso, e concederanse nos termos e condicións que se establezan nas súas correspondentes bases reguladoras.
Artigo 4º.-Réxime de contratación.
1. Para os efectos previstos no artigo 97 da Lei 30/2007, do 30 de outubro, de contratos do sector público, terán a consideración de obras, servizos, adquisicións ou subministracións de emerxencia os de reparación ou mantemento do servizo de infraestruturas ou equipamentos, así como as obras de reposición de bens prexudicados polas inundacións.
2. Para estes efectos inclúense entre as infraestruturas as estradas, as de transportes, as eléctricas e as hidráulicas e, dentro destas últimas, as actuacións en canles, as actuacións de mellora e limpeza de beiras e leitos dos ríos, e a reconstrución de estruturas de fábricas afectadas polas inundacións.
3. Declararase urxente a ocupación dos bens afectados polas expropiacións derivadas da realización das obras a que se refire este artigo, para os efectos establecidos no artigo 52 da Lei de expropiación forzosa, do 16 de decembro de 1954.
Artigo 5º.-Beneficiarios.
1. Poderán solicitar as axudas, nos termos que se establezan neste decreto e nas disposicións de desenvolvemento, os seguintes:
a) As persoas físicas propietarias ou usufrutuarias de vivendas que sufrisen danos que afecten tanto o inmoble como o enxoval.
b) Os titulares dos establecementos comerciais, mercantís, industriais, turísticos e deportivos en que se producisen danos derivados directamente do temporal.
c) Os titulares de explotacións agrícolas e gandeiras, polos danos e perdas derivados directamente do temporal.
d) As corporacións locais, para facer fronte aos gastos derivados das actuacións levadas a cabo como consecuencia do temporal.
2. Os prazos para a presentación de solicitudes determinaranse nas disposicións que se diten en desenvolvemento deste decreto.
Artigo 6º.-Axudas por danos causados en vivendas e enxoval doméstico.
1. Serán obxecto de axuda os danos causados polas inundacións sinaladas anteriormente na vivenda que constitúa a residencia permanente e habitual dos seus moradores e nas súas instalacións complementarias, na parte non comprendida tanto polas axudas que aproben outras administracións públicas como por calquera outro sistema de cobertura de danos, público ou privado, estatal ou internacional, de que poidan ser beneficiarios os afectados, e polo importe correspondente ata cubrir como máximo o 100% do valor de reparación ou reposición do inmoble danado, sen que en ningún caso o importe da dita axuda, en conxunto, poida superar o límite do 75% do prezo de venda dunha vivenda protexida de réxime xeral na mesma localidade.
2. Serán obxecto de axuda os danos causados no resto das vivendas ata acadar o 40% do valor de reparación ou reposición do inmoble danado, sen que en ningún caso o importe da dita axuda poida superar o 40% do 75% do prezo de venda dunha vivenda protexida de réxime xeral na mesma localidade. As vivendas deberán dedicarse, polo menos, a vivenda ocasional, e quedan excluídas destas axudas as edificacións ruinosas e as que estean en manifesto abandono.
3. Para os efectos deste artigo entenderanse por vivenda as construcións anexas e instalacións complementarias e elementos comúns no caso de comunidades de propietarios. Como instalacións complementarias entenderanse as construcións e equipamentos de apoio á economía e vida familiar tales como pozos, hórreos, alpendres, invernadoiros para autoconsumo, instalacións eléctricas e de iluminación, instalacións de telecomunicacións etc., sempre e cando estean situadas no mesmo predio da vivenda. No mesmo sentido entenderase como construción ou instalación complementaria o cerramento preexistente do predio en que está a vivenda. En calquera caso, o importe máximo de axudas polo concepto de danos en instalacións complementarias non poderá ser superior a 3.000 euros.
4. Serán igualmente obxecto de axudas os danos sufridos no enxoval doméstico de primeira necesidade cando non estivesen incluídos nas axudas que para o mesmo efecto puidesen aprobar outras administracións. O importe da axuda será de ata o 100% ou de ata o 40% dos gastos de reparación ou reposición dependendo de que o enxoval sexa o da vivenda habitual e permanente ou o da vivenda ocasional, respectivamente.
Artigo 7º.-Axudas por danos sufridos en establecementos comerciais, industriais, turísticos e mercantís.
1. Serán obxecto de axuda os danos provocados nos establecementos comerciais, industriais, turísticos ou mercantís como consecuencia dos estragos ocasionados polas inundacións nas súas edificacións, instalacións, maquinaria e nas mercadorías neles depositadas, así como nos vehículos comerciais ou industriais afectos a estas actividades.
2. Quedarán excluídas da percepción destas axudas as actividades de xeración, transporte e distribución de enerxía eléctrica.
Artigo 8º.-Axudas por danos nas explotacións agrícolas ou gandeiras.
De acordo cos criterios establecidos pola Unión Europea nas Directrices comunitarias sobre axudas estatais ao sector agrario e forestal 2007-2013 (2006/C 319/01) e sempre que, existindo un seguro axeitado, os titulares de explotacións agrícolas ou gandeiras teñan pólizas en vigor amparadas polo correspondente plan de seguros agrarios combinados e sufrisen perdas superiores ao 30% da súa produción, poderán ser beneficiarios das axudas polos danos sufridos nas explotacións que estean situadas no ámbito xeográfico sinalado no artigo 1.
Artigo 9º.-Axudas ás entidades locais.
1. Serán obxecto de axudas ou de actuación directa sobre os bens afectados, segundo os casos, os danos provocados en infraestruturas locais, así como os gastos extraordinarios en que incorresen como consecuencia directa das inundacións. Estas axudas terán, en todo caso, carácter complementario ás que sexan aprobadas por outras administracións.
2. Quedarán excluídas as infraestruturas de xeración, transporte e distribución de enerxía eléctrica.
Artigo 10º.-Convenios con outras administracións públicas e entidades colaboradoras.
1. A Administración pública da Comunidade Autónoma de Galicia propiciará a subscrición co resto das administracións públicas e coas entidades colaboradoras dos convenios de colaboración que exixa a aplicación deste decreto con vistas ao cofinanciamento das actuacións.
2. Nos convenios de colaboración deberá fixarse a forma en que se librarán os fondos ás corporacións locais para proceder á reparación dos danos causados nas infraestruturas públicas e no restablecemento dos servizos públicos e nos subscritos coas entidades colaboradoras as condicións e obrigas asumidas por estas consonte o disposto no artigo 13 da Lei 9/2007, de subvencións en Galicia.
Artigo 11º.-Financiamento.
1. As axudas públicas reguladas neste decreto financiaranse con cargo aos orzamentos das respectivas consellerías afectadas. Para estes efectos realizaranse, de ser o caso, as modificacións de crédito que sexan necesarias.
2. En todo caso a concesión das axudas estará subordinada á existencia de crédito adecuado e suficiente.
Disposición adicional
O pagamento das axudas establecidas nos artigos 7 e 8 estará en todo caso condicionado a que os órganos competentes da Unión Europea adopten unha decisión de non formular obxeccións ou declaren a subvención compatible co mercado común e nos termos en que a dita declaración se realice, aspecto este que deberá constar no acto administrativo de concesión.
Disposicións derradeiras
Primeira.-Impulsarase a creación dunha comisión coa Administración do Estado, coa Deputación Provincial de Lugo, coa da Coruña e coas administracións locais afectadas, co fin de determinar, no seu seo, as cantidades que achegará cada unha delas para a asunción dos danos e, de ser o caso, o sinalamento e identificación dos que serán reparados ou sufragados por cada Administración.
Segunda.-Facúltanse os distintos titulares dos departamentos autonómicos para que, no ámbito das súas competencias, diten as disposicións necesarias para o desenvolvemento deste decreto, adoptando as medidas necesarias para a súa aplicación.
Para os ditos efectos entenderanse competentes para a concesión das axudas previstas neste decreto as seguintes consellerías:
-Axudas por danos causados en vivendas e instalacións complementarias, o Instituto Galego de Vivenda e Solo.
-Axudas para compensar os danos sufridos en establecementos comerciais, industriais, turísticos e mercantís incluídos no seu ámbito competencial, a Consellería de Economía e Industria ou a Consellería de Cultura e Turismo.
-Axudas por danos nas explotacións agrícolas e gandeiras, a Consellería do Medio Rural.
Axudas ás entidades locais ou actuacións directas sobre os seus bens, a Consellería de Presidencia, Administracións Públicas e Xustiza, a Consellería de Medio Ambiente, Territorio e Infraestruturas, a Consellería de Economía e Industria, a Consellería de Cultura e Turismo, e a Consellería do Medio Rural, no ámbito das súas respectivas competencias e funcións.
Terceira.-Facúltase a Consellería de Facenda para adoptar as medidas financeiras e orzamentarias consecuentes para facer fronte ás situacións de carácter extraordinario, derivadas das inundacións que se produciron os días 9 e 10 de xuño de 2010 na Mariña luguesa e nos concellos limítrofes, que adopte a Xunta de Galicia para a reparación dos danos causados.
Cuarta.-Este decreto entrará en vigor o mesmo día da súa publicación no Diario Oficial de Galicia.
Santiago de Compostela, dezasete de xuño de dous mil dez.
Alberto Núñez Feijóo
Presidente
Alfonso Rueda Valenzuela
Conselleiro de Presidencia, Administracións Públicas e Xustiza
ANEXO
Termos municipais e núcleos de poboación afectados aos cales serán de aplicación as axudas:
-Provincia de Lugo:
1. Alfoz.
2. Barreiros.
3. Burela.
4. Cervo.
5. Foz.
6. Lourenzá.
7. Mondoñedo.
8. Ourol.
9. Pontenova (A).
10. Ribadeo.
11. Trabada.
12. Valadouro (O).
13. Viveiro.
14. Vicedo (O).
15. Xove.
-Provincia da Coruña:
1. Cariño.
2. Ortigueira.